PRIJEDLOG
Na temelju članka 36. Zakona o poljoprivredi („Narodne novine“ broj 118/18, 42/20, 127/20, 52/21, 152/22 i 152/24), članka 48. Zakona o lokalnoj i područnoj (regionalnoj) samoupravi („Narodne novine” broj 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 – ispravak, 123/17, 98/19 i 144/20), i članka 32. Statuta Grada Malog Lošinja („Službene novine“ Primorsko – goranske županije broj 26/09, 32/09, 10/13, 24/17, 09/18, 09/21 i 06/26), Gradsko vijeće Grada Malog Lošinja dana ________ 2026. godine, donosi

PROGRAM
potpora poljoprivredi i ruralnom razvoju
na području Grada Malog Lošinja za razdoblje 2026. - 2027. god.

I. OPĆE ODREDBE
Članak 1. 

(1) Ovim Programom potpora poljoprivredi i ruralnom razvoju Grada Malog Lošinja za razdoblje 2026. – 2027. (u daljnjem tekstu: Program), utvrđuju se aktivnosti u poljoprivredi za koje će Grad Mali Lošinj, u razdoblju od 2026. do 2027. godine dodjeljivati potpore male vrijednosti te kriteriji i postupak dodjele istih.

(2) Potpore podrazumijevaju dodjelu bespovratnih novčanih sredstava iz Proračuna Grada Malog Lošinja.
Članak 2.
(1) Potpore male vrijednosti dodjeljuju se sukladno pravilima EU o pružanju državne potpore poljoprivredi i ruralnom razvoju propisanim Uredbom Komisije (EU) br. 1408/2013 od 18. prosinca 2013. god. o primjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru („Službeni list” Europske unije L359 od 24. prosinca 2013.god.), Uredbom Komisije (EU) br. 2019/316 od 21. veljače 2019. god. o izmjeni Uredbe Komisije (EU) br. 1408/2013 („Službeni list” Europske unije L51 od 22. veljače 2019.god.) i Uredbe Komisije (EU) 2024/3118 оd 10. prosinca 2024. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru („Službeni list” Europske unije L, 13.12.2024.) (u daljnjem tekstu: Uredba).
(2) Sukladno članku 1. Uredbe, ovaj se Program primjenjuje na potpore dodijeljene poduzetnicima koji se bave primarnom proizvodnjom poljoprivrednih proizvoda uz iznimku: 
a) potpora čiji je iznos određen na temelju cijene i količine proizvoda stavljenih na tržište
b) potpora djelatnostima vezanima za izvoz to jest potpora koje su izravno vezane uz izvezene količine, potpora za osnivanje i upravljanje distribucijskom mrežom ili neke druge tekuće troškove  vezane uz izvoznu djelatnost,
c) potpora uvjetovanih korištenjem domaćih umjesto izvoznih proizvoda.

(3) Sukladno članku 2. Uredbe „poljoprivredni proizvodi” znači proizvodi iz Priloga I. Ugovora o funkcioniranju Europske unije, uz iznimku proizvoda ribarstva i akvakulture obuhvaćenih Uredbom Vijeća (EZ) br. 104/2000. 

II. KORISNICI
Članak 3.

(1) Korisnici potpore po odredbama ovog Programa mogu biti poljoprivrednici upisani u Upisnik poljoprivrednika ili u Upisnik poljoprivrednih gospodarstava koji imaju sjedište, odnosno prebivalište na području Grada Malog Lošinja, a koriste poljoprivredne površine odnosno uzgajaju domaće životinje na području Grada Malog Lošinja

(2) Pod poljoprivrednicima obuhvaćamo slijedeće subjekte iz primarne poljoprivredne proizvodnje: obiteljska poljoprivredna gospodarstva (OPG), samoopskrbna poljoprivredna gospodarstva (SOPG), obrte koji obavljaju poljoprivrednu djelatnost, trgovačka društva, udruge i zadruge registrirane za obavljanje poljoprivredne djelatnosti, a koji podmiruju sve obveze prema Gradu Malom Lošinju.

(3) Za korisnike potpora koji su u sustavu PDV-a, troškovi PDV-a nisu prihvatljivi za odobravanje potpore.

(4) Za mlade poljoprivrednike koji nemaju više od 40 godina u godini podnošenja Zahtjeva za potporu ista će se uvećati za 20 %.  

(5) Maksimalni iznos potpore koju podnositelj može ostvariti za vrijeme trajanja ovog Programa iznosi maksimalno do 5.000,00 EUR.

(6) S ciljem smanjenja rizika dvostrukog financiranja korisnik potpore ne može se javiti za dodjelu sredstava ukoliko je za istu namjenu dobio sredstva iz drugih javnih izvora i fondova EU.
Članak 4.

(1) Sukladno članku 2. točka 2. Uredbe 1408/2103 i Uredbe 1407/2013 pod pojmom, „jedan poduzetnik” obuhvaćena su sva poduzeća koja su u najmanje jednom od sljedećih međusobnih odnosa:
a) jedno poduzeće ima većinu glasačkih prava dioničara ili članova u drugom poduzeću,
b) jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća,
c) jedno poduzeće ima pravo ostvariti vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća,
d) jedno poduzeće, koje je dioničar ili član u drugom poduzeću, većinu glasačkih prava dioničara ili glasačkih prava članova u tom poduzeću.

(2) Poduzeća koja su u bilo kojem od odnosa navedenih u prvom podstavku točkama (a) do (d) preko jednog ili više drugih poduzeća isto se tako smatraju jednim poduzetnikom.


III. POTPORE U POLJOPRIVREDI

Članak 5.

Grad Mali Lošinj će u razdoblju 2026. - 2027. godine dodjeljivati potpore za slijedeće mjere:
1. Potpora za ekološku proizvodnju u poljoprivredi
2. Potpora za edukaciju poljoprivrednika
3. Potpora za ulaganja u izgradnju sustava za navodnjavanje poljoprivrednih površina
4. Potpora za razvoj ovčarstva
5. Potpora za razvoj voćarstva, maslinarstva i vinogradarstva
6. Potpora za razvoj pčelarstva
7. Potpora za zaštitu poljoprivrednih površina i domaćih životinja od divljači
8. Potpora za nabavu poljoprivredne mehanizacije i opreme
9. Potpora za početak obavljanja djelatnosti OPG-a i SOPG-a

POTPORA ZA EKOLOŠKU PROIZVODNJU U POLJOPRIVREDI

Članak 6.

(1) Prihvatljivi korisnici potpore su poljoprivrednici sa sjedištem odnosno prebivalištem na području Grada Malog Lošinja, a upisani su u Upisnik subjekata u ekološkoj proizvodnji.

(2) Potpora se dodjeljuje za stručni nadzor koji mora biti obavljen od ovlaštene nadzorne stanice, provedbu postupka potvrđivanja mora provesti ovlaštena pravna osoba, a laboratorijska ispitivanja laboratorij ovlašten od strane nadležnog Ministarstva, te za nabavu ekoloških gnojiva, ekoloških sredstava za zaštitu i dr. ekoloških proizvoda.

(3) Maksimalni iznos potpore po korisniku je 90% dokumentiranih izdataka, a najviše do 1.200,00 EUR godišnje.

POTPORA ZA EDUKACIJU POLJOPRIVREDNIKA

Članak 7.

(1) Prihvatljivi korisnici potpore su poljoprivrednici sa sjedištem odnosno prebivalištem na području Grada Malog Lošinja.

(2) Uvjet za dodjelu potpore su da nositelj tečaja mora imati rješenje izdano od institucije ovlaštene od nadležnog Ministarstva za provođenje edukacije po posebnim programima ili zakonski obavezne edukacije. 

(3) Potpora se dodjeljuje za subvencioniranje troškova tečaja za stjecanje znanja i vještina potrebnih za obavljanje poslova na poljoprivrednim gospodarstvima uz uvjet da se upisuju u radnu knjižicu ili su zakonom propisani. 

(4) Maksimalni iznos potpore po korisniku je 90% dokumentiranih izdataka, a najviše do 200,00 EUR godišnje.

POTPORA ZA ULAGANJA U IZGRADNJU SUSTAVA ZA NAVODNJAVANJE POLJOPRIVREDNIH POVRŠINA
Članak 8.

(1) Prihvatljivi korisnici potpore su poljoprivrednici sa sjedištem odnosno prebivalištem na području Grada Malog Lošinja, a u ARKOD sustavu imaju evidentirane poljoprivredne površine.

(2) Potpora se dodjeljuje za subvencioniranje nabave opreme za navodnjavanje, za obnovu zapuštenih lokvi i bunara te za izgradnju akumulacija i sl. 
(3) Maksimalan iznos potpore po korisniku je 90% dokumentiranih izdataka, a najviše do 1.700,00 EUR godišnje.

POTPORA ZA RAZVOJ OVČARSTVA

Članak 9.

(1) Prihvatljivi korisnici potpore su poljoprivrednici sa sjedištem odnosno prebivalištem na području Grada Malog Lošinja, a upisani su u Jedinstveni registar domaćih životinja.

(2) Potpora se dodjeljuje za subvencioniranje veterinarskih usluga, označavanja stoke (markice i bolusi, alata za označavanje i čitač bolusa), nabave stočne hrane za prihranu stoke i troškova analize tla.

(3) Maksimalan iznos potpore po korisniku je 90% dokumentiranih izdataka, a najviše do 2.500,00 EUR godišnje.

POTPORA ZA RAZVOJ VOĆARSTVA, MASLINARSTVA I VINOGRADARSTVA

Članak 10.

(1) Prihvatljivi korisnici potpore su poljoprivrednici sa sjedištem odnosno prebivalištem na području Grada Malog Lošinja, a u ARKOD sustavu imaju evidentirane poljoprivredne površine.

(2) Potpora se dodjeljuje za subvencioniranje nabave sadnog materijala, troškova analize tla, troškova pripreme zemljišta za sadnju, sredstava za zaštitu biljaka, gnojiva, armature i žice za trajne nasade i vinograde.

(3) Maksimalan iznos potpore po korisniku je 90% dokumentiranih izdataka, a najviše do 1.200,00 EUR godišnje.

POTPORA ZA RAZVOJ PČELARSTVA 

Članak 11.

(1) Prihvatljivi korisnici potpore su poljoprivrednici sa sjedištem odnosno prebivalištem na području Grada Malog Lošinja, a upisani su u Evidenciju pčelara i pčelinjaka.

(2) Potpora se dodjeljuje za subvencioniranje izdataka za nabavu novih košnica, nove pčelarske opreme, nabave prihrane, nabave novih pčelinjih zajednica, nabavu matica, proizvoda za zaštitu pčela i nabave ambalaže za pčelinje proizvode.

(3) Maksimalan iznos potpore po korisniku je 90% dokumentiranih izdataka, a najviše do 1.200,00 EUR godišnje.

POTPORA ZA ZAŠTITU POLJOPRIVREDNIH POVRŠINA I DOMAĆIH ŽIVOTINJA OD DIVLJAČI

Članak 12.

(1) Prihvatljivi korisnici potpore su poljoprivrednici sa sjedištem odnosno prebivalištem na području Grada Malog Lošinja, a u ARKOD sustavu imaju evidentirane poljoprivredne površine.

(2) Potpora se dodjeljuje za subvencioniranje izdataka za ograđivanje poljoprivrednih površina što uključuje troškove nabave električnog pastira i pripadajuće opreme, žice, stupova i farmer pletiva te repelenata za divljač.

(3) Maksimalan iznos potpore po korisniku je 90% dokumentiranih izdataka, a najviše do 1.700,00 EUR godišnje.

POTPORA ZA NABAVU POLJOPRIVREDNE MEHANIZACIJE I OPREME

Članak 13.

(1) Prihvatljivi korisnici potpore su poljoprivrednici sa sjedištem odnosno prebivalištem na području Grada Malog Lošinja, a u ARKOD sustavu imaju evidentirane poljoprivredne površine.

(2) Potpora se dodjeljuje za subvencioniranje izdataka nabave poljoprivredne mehanizacije i opreme.

(3) Maksimalan iznos potpore po korisniku je 90% dokumentiranih izdataka, a najviše do 1.200,00 EUR godišnje.

Članak 14.

(1) Potpore za početak obavljanja djelatnosti OPG-a i SOPG-a mogu koristiti fizičke ili pravne osobe koje imaju prebivalište na području Grada Malog Lošinja, a koje su u periodu od 01.01.2026. do 31.12.2027. godine započele ili će započeti obavljanje obiteljskog poljoprivrednog gospodarstva (OPG-a) ili samoopskrbnog poljoprivrednog gospodarstva (SOPG-a).

(2) Iznos potpore čini jednokratna potpora u iznosu od 1.500,00 EUR godišnje.

Članak 15.

	Jedan korisnik može ostvariti potporu po više mjera ovog Programa pod uvjetom da njihov zbroj ne prelazi iznos od 2.500,00 EUR godišnje.

IV. NAČIN DODJELE POTPORE I IZVJEŠĆIVANJE

Članak 16.

(1) Za provedbu mjera iz ovog Programa gradonačelnik Grada Malog Lošinja raspisuje javni poziv.
(2) Javni poziv objavljuje se na oglasnoj ploči i web stranici Grada Malog Lošinja, u kojem će se utvrditi rokovi i postupak podnošenja zahtjeva za dodjelu potpora s pripadajućom dokumentacijom. Obavijest o objavljenom pozivu objavit će se na Radio Lošinju - radio Jadranka.
(3) Prijava na javni poziv podnosi se Gradu Malom Lošinju, Upravnom odjelu za komunalni sustav i gospodarstvo  u pisanom obliku.
(4) Uz prijavu, podnositelj prijave prilaže odgovarajuću dokumentaciju određenu u obrascu prijave i javnom pozivu. Prijave se rješavaju prema redoslijedu dospijeća, odnosno do utroška sredstava planiranih za proračunsku godinu.
(5) Dopuštenost potpore sukladno ovom Programu ocjenjuje Povjerenstvo za dodjelu potpora koje imenuje gradonačelnik Grada Malog Lošinja.
(6) Na osnovu provedenog javnog poziva i ocjene dopuštenosti iz stavka 5. ovog članka, gradonačelnik Grada Malog Lošinja na prijedlog Povjerenstva iz stavka 5. ovog članka, dodjeljuje potporu sukladno ovom Programu. S korisnikom potpore sklapa se Ugovor.

Članak 17.

(1) Korisnici potpora poljoprivredi i ruralnom razvoju Grada Malog Lošinja dužni su podnijeti izvješće o namjenski utrošenim sredstvima do kraja ožujka tekuće godine za prethodnu godinu, odnosno dokaz o početku obavljanja djelatnosti OPG-a i SOPG-a.

(2) Korisnik potpore je dužan omogućiti davatelju potpore kontrolu namjenskog utroška dobivene potpore.

V. ZAVRŠNE ODREDBE
Članak 18.

(1) Podnositelju zahtjeva odobrit će se potpora ukoliko isti ispunjava sve uvjete iz ovog Programa. 
(2) Sukladno članku 3. Uredbe, ukupni iznos potpora male vrijednosti koji je dodijeljen pojedinom korisniku ne snije prijeći iznos od 50.000,00 EUR tijekom bilo kojeg razdoblja od tri godine te se ta gornja granica primjenjuje bez obzira na oblik potpore ili svrhu potpore.
(3) Slijedom prethodnog stavka, podnositelj zahtjeva nema pravo na potporu za koju je podnio zahtjev ukoliko ukupne potpore dodijeljene podnositelju zahtjeva tijekom razdoblja od tri fiskalne godine prelaze iznos utvrđen člankom 3. Uredbe de minimis, bez obzira na izvor javnih sredstava i program po kojem je potpora dodijeljena.
(4) Sukladno članku 6. Uredbe de minimis, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti u sektoru poljoprivrede iz drugih izvora.
Članak 19.

(1) Ovaj Program stupa na snagu osam dana od dana objave u ''Službenim novinama“ Grada Malog Lošinja i ostaje na snazi do 31.12.2027. godine.

KLASA: 
URBROJ: 
Mali Lošinj, ________, 2026.

GRAD  MALI LOŠINJ

GRADSKO VIJEĆE

Predsjednik

Mario Okmažić, univ.bacc.oec.
